**Suomi ei houkuttele ulkomaalaisia asiantuntijoita ja sijoittajia**

*Suomen maahanmuuttopolitiikka ei aktiivisesti edistä EU:n ulkopuolelta tulevien investoijien ja korkeasti koulutettujen osaajien saamista Suomeen.*

Euroopan muuttoliikeverkoston (EMN) julkaisemasta kolmesta ajankohtaisesta raportista käy ilmi, ettei Suomessa ole juurikaan kansallisen tason strategioita, jotka tähtäävät korkeasti koulutettujen osaajien, yrittäjien ja sijoittajien houkutteluun EU:n ulkopuolelta. Raportit käsittelevät muun muassa työvoimapulaa, liiketoimintatarkoituksessa maahan tuloa ja asiantuntijatason työvoiman houkuttelua maahan.

* Aihepiiri on Suomen osalta verrattain uusi. Kesällä 2013 hyväksytty Maahanmuuton tulevaisuus 2020 -strategia ja sen perusteella laadittu toimenpideohjelma tosin sisältävät mainintoja, jotka käsittelevät tätä maahanmuuttajaryhmää. Varsinaisia kansallisen tason ohjelmia, jotka tähtäävät korkeasti koulutettujen osaajien houkuttelemiseen kolmansista maista, ei kuitenkaan vielä ole olemassa, kertoo ylitarkastaja **Rafael Bärlund** EMN:stä.

Eri toimijat myös kokevat, että Suomen oleskelulupajärjestelmä on liian monimutkainen työntekijöiden, yrittäjien ja investoijien osalta.

* Ulkomaalaisen työvoiman houkuttelu on poliittisesti hankalaa, koska työttömyysaste on tällä hetkellä korkea. Korkeasti koulutetut osaajat ja sijoittajat voisivat kuitenkin luoda innovaatioita ja vauhdittaa talouttamme, Bärlund sanoo.

Raporteista käy ilmi, ettei Suomessa seurata systemaattisesti työperusteisen maahanmuuton vaikutuksia kansallisiin työmarkkinoihin. Tällä hetkellä kukin taho arvioi vaikutuksia pitkälti omissa siiloissaan, omien intressiensä mukaan.

**Korkeasti koulutettuja tulee kolmansista maista vain vähän**

Työperusteinen maahanmuutto Suomeen EU- ja ETA-alueen ulkopuolelta on vielä varsin vähäistä. Ensimmäisiä oleskelulupia myönnettiin työnteon ja elinkeinonharjoittamisen perusteella vuonna 2013 noin 4 940 ja seuraavana vuonna noin 5 000. Työperusteisista oleskeluluvista 30 prosenttia myönnetään korkeasti koulutetuille osaajille.

Tämän lisäksi viisumilla ja viisumivapauden puitteissa Suomeen tuli vuonna 2013 arviolta noin 16 000 työntekijää pääasiassa kausityöhön. EU-alueelta tulevan työvoiman määrän arvioidaan olleen samana vuonna noin 50 000. Luku koostuu pääasiassa Virosta tulevista työntekijöistä.

**Viro ja Uusi-Seelanti hakevat talouskasvua houkuttelemalla maahan osaajia ja investointeja**

Naapurimaa Viron hallituksen tärkein tavoite on helpottaa ulkomaalaisten sijoittajien ja huippuosaajien pääsyä maahan. Ajatuksena on vauhdittaa Viron taloutta ulkomaalaisten yritysten avulla, luoda uusia työpaikkoja ja kansainvälistää koulutusta ja tiedettä. Maan hallitus myöntää ulkomaalaisille mahdollisuuden hakea Virosta digitaalista oleskelulupaa, jonka avulla kenellä tahansa on oikeus käyttää samoja valtion verkkopalveluja kuin virolaisilla.

Myös Uusi-Seelanti näkee maahanmuuttopolitiikan taloudellisena toimintana, joka houkuttelee kansainvälisiä kykyjä ja sijoittajia maahan.

* Viimeisen viiden vuoden aikana olemme siirtyneet pelkkien viisumien myöntämisestä kansainvälisten yritysten, osaajien ja varakkaiden sijoittajien houkutteluun. Näemme tämän keinona yhdistää maamme kiinteämmin osaksi globaaleja talousmarkkinoita, kertoo **Matt Hoskin,** joka toimii Uuden-Seelannin maahanmuuttoviraston Skills & Investments -osaston johtajana.

**Linkit tutkimuksiin:**

Determining labour shortages and the need for labour migration from third countries in the EU

[Suomen kansallinen raportti](http://www.emn.fi/files/1246/EMN_labour_ENGjaFIN_final.pdf)

Admitting third-country nationals for business purposes

[EU-tason vertailuraportti](http://www.emn.fi/files/1245/emn_study_admitting_third_country_nationals_for_business_purposes_synthesis_report_04may2015.pdf)

[Suomen kansallinen raportti](http://www.emn.fi/files/1252/EMN_admitting_business_persons_EN_FI.pdf)

Attracting highly-qualified third-country nationals

[EU-tason vertailuraportti](http://www.emn.fi/files/1163/emnsr_attractinghqworkers_finalversion_23oct2013_publication.pdf)

[Suomen kansallinen raportti](http://www.emn.fi/files/822/EMN_study_Attracting_highly_qualified_third_country_nationals_Finland_FI_EN_2013.pdf)

|  |
| --- |
| **Mikä on EMN?**Euroopan muuttoliikeverkoston (European Migration Network, EMN) Suomen yhteyspiste toimii Maahanmuuttovirastossa. Vastaavia yhteyspisteitä on kaikissa EU-maissa sekä Norjassa, joka myös osallistuu verkoston toimintaan. Verkoston puheenjohtajana toimii EU:n komissio.Verkoston tehtävänä on tuottaa ajantasaista, puolueetonta, luotettavaa ja vertailukelpoista tietoa maahanmuutto- ja turvapaikka-asioista politiikan suunnittelun tukemiseksi Euroopan unionissa. Tietoa jaetaan poliitikkojen ja viranomaisten lisäksi myös yleisölle.Keskeistä EMN:n tuottamaa tietoa ovat vuosittaiset raportit maahanmuuttopolitiikan kehityksestä EU-jäsenmaissa ja -elimissä sekä erilaiset teematutkimukset ajankohtaisista muuttoliikeaiheista.Suomen omat EMN-verkkosivut löytyvät osoitteesta: [www.emn.fi](http://www.emn.fi/). |

**Lisää tietoa ja median yhteydenotot:**

Ylitarkastaja Rafael Bärlund, Euroopan muuttoliikeverkosto, Maahanmuuttovirasto, p. 0295 433022, s-posti: rafael.barlund@migri.fi

Mari Kuusinen, OS/G Viestintä, p 040 196 4374, s-posti: mari.kuusinen@osg.fi

